Jernfjord

Jernfjord er den største byen på vestkysten. Navnet kommer av byens handel med dvergeriket, som gjorde den til vestkystens sentrum for handel med metallvarer. Den ligger alene innerst i et relativt skjermet havområde, noe som gir byen unike sjøbruksmuligheter. Dette har byen benyttet seg av, og har vokst langt forbi det det egentlig er plass til. Byen har derfor måttet bygge i høyden, og både fjellhyller, utspring og svært høye bygninger er tatt i bruk for å huse byens stadig voksende befolkning av både slaver og frie.

Byen er bygget helt inntil en loddrett fjellside, på et relativt lite landområde mellom sjøen og fjellet. Beliggenheten ble valgt på grunn av utspringet av en nå uttørket underjordisk elv, som ble brukt som kommunikasjonsåre til dvergeriket. Innbyggerne i Jernfjord handlet med dvergene i flere hundre år, før handelen stoppet noe før dvergeriket gikk under rundt 3E330. Tunnelen ble da sperret av av sikkerhetsgrunner.

Byens fortid som metallsentrum er tydelig i en del eldre bygninger, som for eksempel Tír-kirken, der metallspir og -beslag er en karakteristisk del av konstruksjonen.